Din il-poeżija qrajtha waqt Jum Pembroke 2019 fl-4 ta' Lulju, akkumpanjat minn Immanuel Mifsud. Dan huwa rikording sempliċi tal-vuċi tiegħi waħdi li għamilt bi tħejjija għal dan l-avveniment. Ħajr lil Clare Azzopardi talli qrat verżjoni bikrija u bagħtitli kummenti li għenuni ħafna. Din mhix gwerra. Ħadd ma fetaħ il-purtelli biex jagħmel dikjarazzjoni. Ħadd ma nfexx f'dagħdigħa bnadar. Ħadd ma bagħat għall-ambaxxaturi. L-għadu ma ssemmiex. Imma l-ġenerali hemm qegħdin. Wara l-kwinti. Bil-gwerra f'ħobbhom. Is-suldati qed jiġru minn triq għal oħra. Bil-gafef u l-gerriema. Bil-musmar ifittex il-vini. U hawn min qed jintradam f'daru. Ħadd mhu se jmut bil-blast. Din gwerra ta' ftit kliem. Sema li jittebba' bil-mod, bħal garża bil-materja. Nifs li dejjem jonqos. Ġejjin għalina minn taħt l-art, minn fuq il-baħar. Ġejjin għalina mis-sema. Taħsibhom sriep, taħsibhom ajkli, taħsibhom anġli kustodji ġejjin jiġbruna minn taħt ir-radam. Din gwerra minn taħt l-ilsien. Mhux se ninnegozjaw waqfien mill-ġlied. Mhux se niffirmaw trattat Ma nafux 'il min naqbdu nfittxu għad-danni. Din mhix gwerra. Din mhix paċi.